Bondemand Søren Bo Jørgensen havde egentlig bare forestillet sig ganske almindelig, hyggelig foderrunde med gæsterne på Skallerup Seaside Resort fredag formiddag. Turen gik som vanligt gennem Dyregården, hvor gæsterne blandt andet kunne hilse på køer, æsler og geder. De sidste dyr på foderrunden var dådyrene. Og her fik gæsterne sig en oplevelse ud over det sædvanlige. Dåhjorten Rudolf blev forskrækket, da han blev fodret med gulerødder, og han smed pludselig det ene gevir foran gæsterne. En begivenhed, som ellers sjældent finder sted med publikum på. - Det var mærkeligt, for det er noget, man ellers aldrig ser. Gæsterne synes, det var helt fantastisk – og jeg synes, det var mega sjovt, siger Søren Bo Jørgensen. En af gæsterne, Martin Birk Eriksen, var afsted med sin datter Ditte Sommer på fem år, og de hev hurtigt telefonen frem og filmede, da Rudolf efterfølgende smed det andet gevir. - Det var en rigtig stor og spændende oplevelse, fortæller Martin Birk Eriksen, mens datteren erklærer sig enig. Bondemand Søren Bo Jørgensen har én gang før været vidne til begivenheden. Hvert år plejer han at samle gevirerne op i en trillebør og fremvise dem til gæsterne. - Jeg havde netop stået og vist gamle gevirer frem og fortalt, at dådyrene smider deres gevir i maj. Og så skete det. Det var alletiders, siger Søren Bo Jørgensen.

Opsummering:
Gæsterne på Skallerup Seaside Resort fik sig et syn af de helt sjældne, da de var på besøg i Dyregården.